ADVANC-BANPUขายหุ้นกู้
ก่อหนี้เพิ่มไม่มีผลต่อเครดิตบ้านปูใช้6พันล.คืนหนี้ลงทุน
4 พ.ค. 2555

ก่อหนี้เพิ่มไม่มีผลต่อเครดิตบ้านปูใช้6พันล.คืนหนี้ลงทุน
บจ.แห่ขายหุ้นกู้ แอดวานซ์ อินโฟร์ เซอร์วิส รักษาเกรด BBB+ ส่วนบ้านปูระดม 6,000 ล้านคืนหนี้ขยายลงทุน
บริษัท ฟิทช์ เรทติ้งส์ ประกาศคงอันดับเครดิตสากลระยะยาวสกุลเงินต่างประเทศและสกุลเงินในประเทศของบริษัท แอดวานซ์ อินโฟร์ เซอร์วิส (ADVANC) ที่ “BBB+” 
อันดับเครดิตภายในประเทศระยะยาวที่ “AA” อันดับเครดิตภายในประเทศระยะสั้นที่ “F1+” และอันดับเครดิตภายในประเทศระยะยาวของหุ้นกู้ไม่มีหลักประกันที่ “AA” แนวโน้มเครดิตมีเสถียรภาพ
อันดับเครดิตของ ADVANC สะท้อนถึงสถานะทางธุรกิจที่แข็งแกร่งในฐานะผู้ให้บริการโทรศัพท์เคลื่อนที่รายใหญ่ที่สุดในประเทศ บริษัทมีความได้เปรียบจากโครงสร้างต้นทุนที่ต่ำ เนื่องจากมีฐานลูกค้าจำนวนมาก โดยในปี 2554 บริษัทมีส่วนแบ่งทางการตลาดที่ 53% 
ขณะที่ฐานะการเงินที่แข็งแกร่ง โดยในปี 2554 รายได้และกำไรจากการดำเนินงานก่อนดอกเบี้ยจ่าย ภาษี ค่าเสื่อม ค่าตัดจำหน่ายและค่าเช่า (Ebitdar) เพิ่มขึ้น 13.6% และ 9% ตามลำดับ เนื่องมาจากการเติบโตของรายได้จากบริการที่ไม่ใช่เสียงที่สูงและอัตราส่วนหนี้สินยังคงอยู่ในระดับต่ำ 
“บริษัทน่าจะยังคงมีกระแสเงินสดจากการดำเนินงานที่แข็งแกร่ง และรักษาอัตราส่วนหนี้สินให้อยู่ในระดับต่ำ ถึงแม้จะต้องมีการลงทุนในเครือข่ายโทรศัพท์เคลื่อนที่ระบบ 3จี ที่สูงในช่วง 3 ปีข้างหน้าก็ตาม” ฟิทช์ ระบุ
อย่างไรก็ตาม อันดับเครดิตของ ADVANC ได้พิจารณารวมถึงความไม่แน่นอนทางด้านนโยบาย กฎหมาย และกฎระเบียบของกิจการโทรคมนาคม 
ทางด้านบริษัท ทริสเรทติ้ง ประกาศอันดับเครดิตหุ้นกู้ไม่มีประกันชุดใหม่ในวงเงินไม่เกิน 6,000 ล้านบาท ของบริษัท บ้านปู (BANPU) ที่ระดับ “AA-” พร้อมทั้งคงอันดับเครดิตองค์กรและหุ้นกู้ไม่มีประกันชุดปัจจุบันที่ระดับ “AA-” โดยแนวโน้มยังคง “คงที่” บริษัท บ้านปู จะนำเงินไปใช้ชำระหนี้เดิมและใช้ลงทุนในอนาคต 
อันดับเครดิตสะท้อนความเป็นผู้นำของบริษัทในอุตสาหกรรมถ่านหินในภูมิภาคเอเชีย ตลอดจนความหลากหลายของแหล่งถ่านหินและฐานลูกค้า รวมถึงรายได้เงินปันผลที่แน่นอนจากธุรกิจไฟฟ้า 
“อัตราส่วนเงินกู้สุทธิต่อโครงสร้างเงินทุนของบริษัท บ้านปู ปรับตัวดีขึ้นในปี 2554 และบริษัทเพิ่มงบลงทุนเป็น 1,750 ล้านเหรียญสหรัฐ สำหรับปี 25552558 จากงบลงทุนเดิมที่ 1,339 ล้านเหรียญสหรัฐ เนื่องจากมีค่าใช้จ่ายในการพัฒนาสูงขึ้น โดยรวมงบลงทุนและมีกระแสเงินสดเพียงพอในการดำเนินงาน”
การเปลี่ยนแปลงด้านกฎระเบียบที่เกี่ยวข้องกับธุรกิจถ่านหินในประเทศอินโดนีเซียและออสเตรเลีย และแนวโน้มการชะลอตัวของเศรษฐกิจโลกยังคงเป็นปัจจัยเสี่ยงต่ออันดับเครดิตของบริษัท